ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ
1. Ընթացիկ իրավիճակը և իրավական ակտի ընդունման անհրաժեշտությունը, առաջարկվող կարգավորման բնույթը
ՀՀ արդարադատության նախարարության կողմից շահագործվող թվային համակարգերի քանակի և բեռնվածության շարունակական աճի հետևանքով նախարարության տվյալների մշակման կենտրոնի առկա ռեսուրսներն այլևս բավարար չեն համակարգերի կայուն, անխափան և անվտանգ շահագործումն ապահովելու համար։ Միաժամանակ, շահագործվող տեխնիկական միջոցների զգալի մասը հնացած է և չի համապատասխանում ժամանակակից տեխնիկական և տեղեկատվական անվտանգության պահանջներին, ինչը ստեղծում է հավելյալ գործառնական և անվտանգային ռիսկեր։ Նշված հանգամանքներով պայմանավորված՝ առաջացել է նախարարության տեղեկատվական համակարգերի համար լրացուցիչ և ժամանակակից հաշվարկային ռեսուրսների ապահովման անհրաժեշտություն։
Հաշվի առնելով ՀՀ կառավարության կողմից որդեգրված «Ամպայինն առաջինը» քաղաքականությունը՝ նպատակահարմար է համարվել տեխնիկական միջոցների ձեռքբերման փոխարեն կիրառել ամպային ծառայությունների ձեռքբերման մոդելը։ Նշված մոտեցումը հնարավորություն է տալիս առավել արդյունավետ և ճկուն կերպով ապահովել անհրաժեշտ հաշվարկային ռեսուրսները, բարձրացնել համակարգերի հասանելիությունը, ընդլայնելիությունն ու անվտանգությունը, ինչպես նաև նվազեցնել ենթակառուցվածքների սպասարկման և արդիականացման հետ կապված ռիսկերը։
ՀՀ արդարադատության նախարարության կողմից շահագործվող տեղեկատվական համակարգերի շարունակական, անխափան և անվտանգ գործունեության ապահովման նպատակով, «Գնումների մասին» ՀՀ օրենքի 15-րդ հոդվածի 6-րդ մասի 2-րդ կետի համաձայն, առանց ֆինանսական միջոցների նախնական նախատեսման, հայտարարվել է «Ամպային ծառայությունների» ձեռքբերման «ՀՀԱՆ-ԷԱՃԾՁԲ-26/16» ծածկագրով գնման ընթացակարգը, որի հաղթող է ճանաչվել «ՋԻԷՆՍԻ-ԱԼՖԱ» ՓԲԸ-ն։ Նախատեսվում է «ՋԻԷՆՍԻ-ԱԼՖԱ» ՓԲԸ-ի հետ 36 ամիս ժամկետով կնքել համապատասխան գնման պայմանագիր, որի ընդհանուր արժեքը կկազմի 650,880,000 (վեց հարյուր հիսուն միլիոն ութ հարյուր ութսուն հազար) ՀՀ դրամ։
Միաժամանակ հայտնում եմ, որ 2026 թվականի բյուջետային տարվա ընթացքում ամպային միջավայր տեղափոխման համար նախատեսված տեղեկատվական համակարգերի գծով մատուցվող ծառայությունների կանխատեսվող ֆինանսական միջոցների չափը սեպտեմբեր-դեկտեմբեր ժամանակահատվածի համար կազմում է 72,320,000  ՀՀ դրամ:

2․ Կարգավորման նպատակը, ակնկալվող արդյունքները
Կառավարության որոշման նախագծի ընդունմամբ կապահովվի ամպային ծառայությունների ձեռքբերումը և ՀՀ արդարադատության նախարարության կողմից շահագործվող թվային համակարգերի կայուն, անխափան և անվտանգ շահագործումը:

3․ Նախագծի մշակման գործընթացում ներգրավված ինստիտուտները և անձինք․
Նախագիծը մշակվել է Արդարադատության նախարարության կողմից։

4․ Նախագծի ընդունման դեպքում լրացուցիչ ֆինանսական միջոցների անհրաժեշտության, պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման մասին.
Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, պետական բյուջեի եկամուտներում և ծախսերում փոփոխություններ չեն նախատեսվում:

5․ Կապը ռազմավարական փաստաթղթերի հետ. Հայաստանի Հանրապետության վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ 
Նախագիծն առնչվում է Հայաստանի Հանրապետության կառավարության  2021-2026թթ. ծրագրի 5.3 կետին, մասնավորապես, ապահովում է էլեկտրոնային արդարադատության ներդրման աշխատանքները։

